กสิกรออกดอกเบี้ยเงินฝากสูงสุด6%
กสิกรไทย ออกเงินฝากประจำดอกเบี้ยสูงพุ่งพรวด 16 เดือนจ่ายสูงสุด 6% ต่อปี
10 มี.ค. 2554

กสิกรไทย ออกเงินฝากประจำดอกเบี้ยสูงพุ่งพรวด 16 เดือนจ่ายสูงสุด 6% ต่อปี
กสิกรไทยออกแคมเปญเงินฝากประจำดอกเบี้ยสูงพุ่งพรวด 16 เดือน ให้ดอกเบี้ยสูงเป็นประวัติการณ์ถึง 6.00% ต่อปี ตอบสนองความต้องการลูกค้าที่มองหาผลิตภัณฑ์เงินฝากที่ให้ผลตอบแทนจูงใจและมีความมั่นคง รับฝากตั้งแต่ 12 มี.ค. ถึง 8 เม.ย.54 ตั้งเป้าหมายยอดเงินฝาก 4 หมื่นล้านบาท เพื่อรองรับการขยายตัวของธุรกิจ
นายศีลวัต  สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารกสิกรไทย ออกแคมเปญเงินฝากดอกเบี้ยสูงพุ่งพรวด เป็นบริการเงินฝากประจำ 16 เดือน จ่ายดอกเบี้ยแบบขั้นบันไดทุกๆ 4 เดือน สูงสุดถึง 6% โดยเดือนที่ 1-4 จ่ายอัตราดอกเบี้ย 1.75% ต่อปี เดือนที่ 5-8  อัตราดอกเบี้ย 2.25%ต่อปี เดือนที่ 9-12 อัตราดอกเบี้ย 3.75% ต่อปี เดือนที่ 13-16 อัตราดอกเบี้ย 6.00% ต่อปี กรณีถอนก่อนครบกำหนดธนาคารยังการันตีจ่ายดอกเบี้ย 1.75% ต่อปี ฝากขั้นต่ำเพียง 10,000 บาท เพื่อเป็นทางเลือกสำหรับลูกค้า เงินฝากประจำที่ต้องการออมเงินอย่างมั่นคง โดยได้รับผลตอบแทนในอัตราที่สูงกว่าเงินฝากประจำทั่วไป
นายศีลวัต กล่าวเพิ่มเติมว่า เงินฝากประจำดอกเบี้ยสูงพุ่งพรวด 16 เดือนจ่ายดอกเบี้ยสูงสุด 6% ต่อปี ถือว่าเป็นเงินฝากประจำที่จ่ายอัตราดอกเบี้ยสูงเป็นประวัติการณ์ ซึ่งธนาคารคาดว่า จะสามารถตอบสนองความต้องการให้แก่ผู้ฝากเงินที่ต้องการออมเงินในระยะปานกลาง ที่อัตราดอกเบี้ยสูงกว่าดอกเบี้ยฝากประจำทั่วไป
นอกจากนั้นยังการันตีดอกเบี้ยขั้นต่ำที่สูงกว่าอัตราดอกเบี้ยเงินฝากออมทรัพย์ ทั้งนี้ธนาคารตั้งเป้าระดมเงินฝากจากโครงการดังกล่าว 40,000 ล้านบาท สำหรับรองรับการขยายตัวของสินเชื่อและธุรกิจ เปิดรับฝากตั้งแต่วันที่ 12 มีนาคมถึง 8 เมษายน 2554 ที่ธนาคารกสิกรไทยทุกสาขาทั่วประเทศ หรือสอบถามรายละเอียดเพิ่มเติมได้ที่ K-Contact Center 0 2888 8888